Leerder kritiek ná steekvoorval op skoolterreinArgieffoto: ER24 ŉ 15-jarige seun is in ŉ kritieke toestand in die hospitaal nadat hy Woensdag verskeie kere met ŉ mes gesteek is by ŉ skool in Doornfontein in Johannesburg – glo deur ŉ medeleerder. Russel Meiring, woordvoerder van ER24, het gesê die seun is Woensdagmiddag op die skoolterrein met verskeie steekwonde aan sy liggaam aangetref. Kapt. Richard Munyai, woordvoerder van die Jeppe-polisiekantoor, het die voorval aan Maroela Media bevestig. Jeppe het gesê daar was teen vanoggend nog geen amptelike saak aanhangig gemaak nie, hoewel ŉ verteenwoordiger van die skool by die polisiestasie is en hulle die ouers van die beweerde oortreder nou probeer opspoor. Die slagoffer is in ŉ kritieke toestand na die Charlotte Maxeke- akademiese hospitaal gehaas. Jeppe het gesê sover sy wete strek, is die slagoffer tans in die teater. Intussen het Jessica Shelver, woordvoerder van die Wes-Kaapse onderwysdepartement, bevestig ŉ gr. 8-leerder van die Sinako Hoërskool in Khayelitsha is in ŉ kritieke toestand in die hospitaal ná ŉ onderonsie met ŉ gr. 11-leerder by die skool. “Die beweerde oortreder is geskors en word deur dissiplinêre stappe in die gesig gestaar. Die polisie ondersoek ook die saak.”